Born, mit Godes gnaden bisschop to Aboe. Erwerdighen, heelzamen grut unde wes wii ghudes vormoghen. Leve here, here kumptur, unde gi, erbaren lude. Juwer erwerdicheit si tho weten, dat uns is weerf unde deghedinghe wedervaren van der Narwe, also desse jhegenwardighe breefwiser Cord Limborch juwer erwerdicheit muntelken wol berichten sal. Unde wii bidden juwe erwirdicheit, em to dessen tiden des to belovende, unde wii bidden eyn vruntlik unde eyn leefliik antworde van juwer erwe[r]dicheit weder bi dessem sulven boden. Wii bevelen ju deme almechtighen Gode, unde bedet tho uns also to juwen vrunden. Ghescreven to Wiiborch under unsen ingheseghelen in sancti Olaves daghe. Thurder Bunde Rorikesoen, ridder, Clawe Ludekenssone. Adress: Deme erwerdichghen heren kumptur tho Revel und de erbaren, wiisen, beschedene lude, borghermestere unde ratmanne der sulven stat mit erwerdicheit sael desse breef.